

***Механизам на ЕУ за граѓанска отпорност***

*Повик за директна поддршка на граѓанското општество*

|  |
| --- |
| ***НАСОКИ ЗА АПЛИКАНТИТЕ*** |

***Референтен број: IPA/2019/413-168/EUCRM***

***Аплицирајте на*** [***www.EU4CR.mk***](http://www.EU4CR.mk/) ***до***

15 ноември 2022 година во 17:00 часот (локално време)

цели на повикот

Механизмот за граѓанска отпорност на ЕУ **(МГО)** е програма за директна поддршка на граѓанските организации започната во рамките на проектот финансиран од ЕУ: Tехничка поддршка за подобрување на овозможувачката средина за граѓанските организации во Република Северна Македонија.

Главната цел на оваа Програма е да придонесе за подобрување на просторот и капацитетите на граѓанското општество за ефикасно решавање на клучните реформски приоритети во своите заедници потребни за понатамошна демократизација на општеството. Преку оваа поддршка, граѓанските организации треба да создадат посилни врски со граѓаните така што ќе ги вклучат во одлучувањето и креирањето политики кај јавните тела и во обезбедувањето почитување на владеењето на правото и доброто управување, основните права и меѓународните стандарди, социјалната и позелената економија и другите активности важни за интересите на граѓаните и за подобрување на нивните услови за живот.

Покрај тоа, појавувањето на пандемијата COVID-19 и нејзиното негативно влијание врз економската и социјалната сфера ја зголеми постојната ранливост на општеството. Во овој контекст, МГО е важен за **проширување на партнерствата на ЕУ со локални (грасрут) граѓански организации во Северна Македонија** во понатамошно зајакнување на локалните заедници заради одржување на социјалната кохезија и политичкиот дијалог за обликување на социо-економското закрепнување кон поправично, породово одговорно и поеколошко општество.

Во таа насока, **МГО ќе служи да им овозможи на локалните граѓански организации да преземат ефикасни и ефективни активности** за навремено да одговорат на реалните потреби во своите заедници и да ја зајакнат отпорноста на граѓаните при честите општествени промени, но и објективно и навремено да ги информираат граѓаните за процесот на пристапување во ЕУ и сродните секторки реформи во земјата и нивното вистинско влијание врз секојдневниот живот на граѓаните.

**Цели/Лотови на повикот:**

**Предложените активности мора да се однесуваат на најмалку една од петте цели/ лотови наведени подолу за да може апликацијата да се смета за прифатлива:**

Цел/Лот 1: Овозможување на ГО да креираат и имплементираат закони и политики, како и да ги зајакнат улогите на застапување и надзор.

Цел/Лот 2: Зајакнување на ГО за подобрување на секторското вмрежување, дијалогот и соработката со јавните институции (централни и локални) и бизнис заедницата.

Цел/Лот 3: Поддршка на ГО во промовирање и унапредување на демократијата и човековите права со акции засновани на права.

Цел/Лот 4: Подобрување на видливоста на работата на ГО и зајакнување на нивната комуникација со нивните конституенти и секторските чинители.

Цел/Лот 5: Поттикнување на вмрежување и размена на добри практики меѓу ГО во земјата и со ГО од земјите на ИПА/ЕУ (создавање граѓански иницијативи и платформи и/или учество во европски чадор-организации за структурна соработка).

1. распределба НА ФИНАНСИИТЕ

Вкупната индикативна сума достапна за овој повик за директна поддршка изнесува 900.000 евра.

Во првиот круг на аплицирање ќе биде доделена директна поддршка во износ до 600.000 евра.

**Индикативна распределба на директната поддршка според лотови:**

Лот 1: **Овозможување на ГО да креираат и имплементираат закони и политики, како и да ги зајакнат улогите на застапување и надзор.**

Износ за Цел 1: ЕУР 180.000

Лот 2: **Зајакнување на ГО за подобрување на секторското вмрежување, дијалогот и соработката со јавните институции (централни и локални) и бизнис заедницата.**

Износ за Цел 2: ЕУР 180.000

Лот 3:  **Поддршка на ГО во промовирање и унапредување на демократијата и човековите права со акции засновани на права.**

Износ за Цел 3: ЕУР 180.000

Лот 4: **Подобрување на видливоста на работата на ГО и зајакнување на нивната комуникација со нивните конституенти и секторските чинители.**

Износ за Цел 4: ЕУР 180.000

Лот 5: **Поттикнување на вмрежување и размена на добри практики меѓу ГО во земјата и со ГО од земјите на ИПА/ЕУ.**

Износ за Цел 5: ЕУР 180.000

Доколку распределбата издвоена за одреден лот не може да се искористи поради недоволен квалитет или број на примени апликации, Договорниот орган го задржува правото да ги пренамени преостанатите средства за други лотови.

Висина на директната поддршка

Секоја поддршка побарана врз основа на овој повик за директна поддршка може да биде еднаква или помала од 20.000 евра.

Сите трошоци за подобните активности во рамките на избраните апликации ќе бидат покриени 100%.

|  |
| --- |
| ***Забелешка:*** *Механизмот за граѓанска отпорност на ЕУ не е грантова шема, туку програма за директна поддршка. Оттука, договорниот орган плаќањата ќе ги врши директно кон добавувачите и давателите на услуги. Освен надоместоците за тимот директно вклучен во спроведување на акцијата и трошоците за комуникација, договорниот орган нема да врши други трансфери на пари директно до граѓанските организации избрани за поддршка.* |

2. КРИТЕРИУМИ ЗА ПОДОБНОСТ

Постојат три групи критериуми за подобност, поврзани со:

1. апликантите
2. активностите
3. трошоците

***2.1 Подобност на апликантите***

За да се квалификува за директна поддршка, апликантот мора:

* да биде правно лице **и**
* да биде непрофитно **и**
* да биде невладина организација **и**
* да биде основано во Република Северна Македонија согласно Законот за здруженија и фондации[[1]](#footnote-1) **и**
* да биде директно одговорно за подготовка и управување со акцијата, а не да дејствува како посредник **и**
* во последната година да имал годишен приход до 50.000 евра.

***2.2. Подобни акции: акции за кои може да се поднесе апликација***

*Дефиниција*

Акцијата се состои од збир на активности.

*Времетраење*

Почетното планирано времетраење на една акција не може да биде пократко од 3 месеци со максимален период на спроведување до 31 август 2023.

*Цели на акцијата/Лотови од повикот за директна поддршка*

Предложената акција мора јасно да се однесува на најмалку **една** од петте цели/лотови наведени подолу за да може апликантот да се смета за подобен. Иако предложената акција може да се однесува на прашања од повеќе од една цел, **таа мора јасно да припаѓа на една од целите/лотовите наведени подолу.**

Цел 1/Лот 1: Овозможување на ГО да креираат и имплементираат закони и политики, како и да ги зајакнат улогите на застапување и надзор.

Цел 2 /Лот 2: Зајакнување на ГО за подобрување на секторското вмрежување, дијалогот и соработката со јавните институции (централни и локални) и бизнис заедницата.

Цел 3/Лот 3: Поддршка на ГО во промовирање и унапредување на демократијата и човековите права со акции засновани на права.

Цел 4/Лот 4: Подобрување на видливоста на работата на ГО и зајакнување на нивната комуникација со нивните конституенти и секторските чинители.

Цел 5/Лот 5: Поттикнување на вмрежување и размена на добри практики меѓу ГО во земјата и со ГО од земјите на ИПА/ЕУ (создавање граѓански иницијативи и платформи и/или учество во европски чадор-организации за структурна соработка).

|  |
| --- |
| **ЗАБЕЛЕШКА: Акциите поддржани од МГО мораат да бидат од јавен интерес[[2]](#footnote-2) и осмислени со пристапот заснован на права.[[3]](#footnote-3)** |

*Локација*

Акциите мора да се спроведуваат во Република Северна Македонија.

*Видови активности*

Следува листа на индикативни активности кои може да бидат поддржана во рамките на овој механизам:

* Организирање или учество на локални, регионални и национални состаноци, обуки, конференции, работилници, семинари или слични настани. Организирање тематски активности и настани на локално ниво.
* Организирање активности за застапување/лобирање на локално ниво преку различни тематски кампањи, дебати за јавни политики со релевантни чинители и други активности за собирање податоци засновани на докази заради спроведување на политиките на ниво на локална заедница.
* Организациски развојни активности за: стратешко планирање, интерно добро управување, прибирање средства, лобирање, застапување, градење членство или која било друга релевантна тема.
* Активности за надзор и/или следење на политиките на локалната власт и на јавните институции.
* Активности за развој на иновативни (дигитални) алатки кои би стимулирале добро управување, учество, транспарентност и отчетност.
* Организирање волонтерски активности во различни области во согласност со локалните потреби.
* Организирање активности за задоволување на непосредните потреби на граѓаните предизвикани од пандемијата COVID-19, со фокус на ранливите групи.
* Активности за интегрирање на родовата еднаквост, учество на младите, заштита на животната средина, вклучување групи граѓани од ранливи категории.
* Активности за меѓусекторска соработка и воспоставување стратешки партнерства вклучувајќи споделување на најдобри практики.
* Организирање активности за решавање на различни потреби на заедницата во однос на која било од тематските области (види Анекс А2) во соработка со релевантните чинители (локална и централна власт, бизнис заедница, образовни институции, локални медиуми).
* Активности за подобрување на видливоста и комуникацијата на работата на ГО (на пр., развој на веб-страници и социјални медиуми, иновативни дигитални алатки, дизајнирање и спроведување стратегии за видливост/комуникација, развој на институционален идентитет, различни публикации и други материјали за видливост).
* Активности за вмрежување и соработка во специфични тематски области (види Анекс А.2) со други ГО/мрежи/секторски платформи од земјата/ИПА регионот[[4]](#footnote-4)/ ЕУ[[5]](#footnote-5).
* Активности за соработка со различни институции на ЕУ во однос на поддршката на процесот за пристапување во ЕУ на земјата и подобро информирање на граѓаните за процесот (на пр. Комисијата на ЕУ, Парламентот на ЕУ, различни агенции на ЕК, Европскиот суд за човекови права).

**ЗАБЕЛЕШКА: Списокот на видовите активности не е конечен, туку служи само како пример, па ќе се земат предвид и соодветни активности кои не се споменати погоре.**

*Посебни елементи на акцијата со додадена вредност*

Родовата еднаквост, учеството на младите и заштитата на животната средина можат да се сметаат за елементи со додадена вредност доколку се вклучат во предложената акција. Вклучувањето групи луѓе од ранливи категории, размената на најдобри практики и знаења, исто така, може да се сметаат за елементи со додадена вредност. Овие аспекти со додадена вредност не се задолжителни, но силно се препорачува да се вклучат во акцијата бидејќи ќе бидат земени предвид при оценувањето на апликацијата.

Понатаму, се воведува следниот елемент со додадена вредност кому ќе му се даде тежина во процесот на евалуација:

* Акции спроведени во регион(и) што е/се недоволно покриен(и) со одобрени апликации во првиот круг на аплицирање во рамките на овој повик за директна поддршка.

*Видливост*

Апликантите мора да ги преземат сите неопходни чекори за да го објават фактот дека Европската унија ја финансирала акцијата. Колку што е можно, акциите кои што се целосно или делумно финансирани од страна на Европската Унија мораат да вклучуваат информации и комуникациски активности осмислени да ја подигнат свеста на целната групата или општата јавност за причините за акцијата и поддршката на ЕУ за акцијата во засегнатата земја или регион, како и резултатите и влијанието на оваа поддршка.

Апликантите мора да ги почитуваат целите и приоритетите и да ја гарантираат видливоста на финансирањето на ЕУ (видете го Прирачникот за комуникација и видливост за надворешните акции на ЕУ конкретизиран и објавен од Европската комисија на:

<https://ec.europa.eu/international-partnerships/comm-visibility-requirements_en>

*Број на апликации по апликант*

Апликантот не може да поднесе повеќе од една (1) апликација во рамките на овој повик за директна поддршка.

Меѓутоа, во случај апликацијата да биде одбиена во првиот круг на аплицирање, **апликантот може повторно да ја поднесе апликацијата во вториот круг откако ќе ги спроведе препораките за подобрување дадени од оценувачите од МГО.**

***2.3 Подобност на трошоци: трошоци што можат да се вклучат***

Директната поддршка ќе ги покрие само „подобните трошоци“. Категориите на подобни и неподобни трошоци се наведени подолу.

*Подобни трошоци*

1. **Надомест за тимот директно вклучен во спроведување на акцијата (максимум 20% од вкупниот буџет за акцијата; *персоналот во јавната администрација нема право на ваков надомест*):**

* Персоналот на ГО што директно работи на спроведување на акцијата

1. **Трошоци за макс. 1 тематски експерт (со исклучок за правни прашања):**

* Надомест за експерт за одредена тематска експертиза која е од исклучителна важност за конкретни активности во рамките на избраната акција, а не е релевантна за законодавни прашања

1. **Трошоци за макс. 1 експерт за која било законодавна тема која се смета и е оправдано неопходна за успешно остварување на акциските активности:**

* Експертски трошок за законодавна експертиза на одредена тема

1. **Трошоци за патување, сместување и превоз:**

* Трошоци за патување и превоз
* Трошоци за сместување
* Дневни надоместоци

1. **Трошоци за организација на/или учество на настани:**

* Надоместоци за изнајмување простор, трошоци за кетеринг
* Услуги за преведување и толкување
* Посебни барања за настани (ако е потребно – на пр., канцелариски материјали, амбулантно возило, грижа за деца, PCR тестови)
* Односи со јавноста/комуникација и/или логистички и други трошоци поврзани со организација на настанот
* Изнајмување опрема и/или мебел за настани (трошокот за изнајмување не може да надмине 1/3 од куповната вредност на соодветната опрема/мебел)

1. **Набавка на мала опрема,** која мора да биде директно поврзана со активноста и која мора да биде оправдана. Набавката е **ограничена на 15% од вкупниот буџет на акцијата**. Видот на опрема може да биде за спроведување на акцијата (лаптоп, печатач, проектор), но може да биде и друг вид на опрема за специфичната природа на активностите во рамките на акцијата. По целосно спроведување на акцијата, сопственоста на опремата ќе биде пренесена на ГО што ја спровела акцијата.
2. **Трошоци за комуникација** (телефон, интернет) поврзани со спроведување на активностите во рамки на акцискиот период **не може да надминуваат 15 евра месечно по лице што ја спроведува акцијата.**
3. **Трошоци за видео продукција и постпродукција:**

* Филм, документарен филм, видео запис (на пр., форматирање, монтажа, гласовно пренесување), подкасти; услуги за преведување и толкување; трошоци за огласување

1. **Трошоци за видливост на активноста за дизајн, производство или печатење на видливост, комуникација, промотивни материјали и алатки (на пр., брошури, постери, флаери, банери, папки, пенкала, веб-страница, алатки за социјални медиуми):**

* Трошоци за дизајн, печатење, дистрибуција, преведувачки услуги, трошоци за огласување
* Трошоци за веб-страница (на пр., база на податоци, дизајн, хостинг, платформа, трошоци за други дигитални алатки итн.)
* Надоместоци за купување/претплата на дигитални алатки за активноста
* Дизајн и управување со алатки за дигитални/социјални медиуми

*Неподобни трошоци*

* Хонорари за активисти и надоместок за вработените во јавната администрација
* Активности/трошоци поврзани со лична заработка и корист
* Активности/трошоци поврзани со остварување добивка или комерцијални активности
* Стипендии
* Активности кои веќе ги финансирала ЕУ или некој друг донатор
* Кофинансирање на проекти што ги финансира ЕУ и/или некои други донатори
* Активности кои се дупликат на друг финансиран проект
* Долгови и трошоци за сервисирање долг (камата)
* Трошоци направени за активности спроведени пред одобрување на бараната поддршка
* Трошоци за изнајмување или купување канцеларии, комунални услуги, инфраструктура и реставрирање и/или реновирање на згради
* Трошоци за поддршка на политичките партии и агенди
* Трошоци за верски активности

3. како да аплицирате и процедурите што треба да ги следите

За да аплицираат за овој повик за директна поддршка, апликантите треба да го пополнат формуларот за апликација (Анекс А) вклучувајќи го буџетот (Анекс Б) со негово образложение.

Апликантите мораат да аплицираат на англиски јазик.

Ќе се оценува само формуларот за апликација со предложениот буџет. Затоа е од најголема важност овој документ да ги содржи СИТЕ релевантни информации во врска со акцијата. Не треба да се праќаат дополнителни анекси.

Рачно напишаните формулари за апликација нема да бидат прифатени.

Формуларот за апликација мора да се поднесе онлајн преку веб-страницата [www.EU4CR.mk](http://www.EU4CR.mk) по пополнување на општиот онлајн формулар.

По поднесување на онлајн формуларот за апликација, апликантот ќе добие автоматска потврда за прием.

**Ве молиме имајте предвид дека некомплетните формулари за апликација можат да бидат одбиени.** На апликантите им се советува да проверат дали нивниот формулар за апликација е пополнет со користење на списокот за проверка за формулари за апликации (Анекс А.3).

На потенцијалните апликанти им се препорачува да ги проверат документите и процедурите за имплементација *пред* да побараат поддршка за да бидат соодветно информирани за барањата на апликацијата. За таа цел, погледнете ги Насоките за имплементација и неговите анекси (Анекс В) достапни на [www.EU4CR.mk](http://www.EU4CR.mk).

*Краен рок за поднесување формулари за аплицирање*

Рокот за аплицирање на овој повик за директна поддршка е **15 ноември 2022 година во 17:00 часот** (локално време)

*Дополнителни информации*

Информативните сесии за овој повик за директна поддршка ќе се организираат во септември-октомври 2022 година. Деталите за овие информативни сесии ќе бидат објавени на [www.EU4CR.mk](http://www.EU4CR.mk).

Прашањата може да се пратат по е-пошта до линијата за поддршка на: crm-helpdesk@eu4cr.mk. Сите прашања и нивните одговори ќе бидат објавени на [www.EU4CR.mk](http://www.EU4CR.mk), под Најчесто поставувани прашања (FAQ).

4. евалуација и избор на апликации

Апликациите ќе ги разгледува и оценува договорниот орган со помош на оценувачи. Сите апликации ќе бидат оценувани според следните чекори и критериуми:

* Доколку при разгледувањето на апликацијата се утврди дека предложената акција не ги исполнува критериумите за подобност наведени во табелата за оценување (Анекс Г), апликацијата ќе биде отфрлена само врз оваа основа.
* Врз основа на критериумите за усогласеност од табелата за оценување (Анекс Г), акцијата ќе добие или нема да добие препорака за поддршка.

Проверката на подобност ќе се врши врз основа на придружните документи што ги бара договорниот орган. Се разбира дека ќе се проверуваат само апликациите кои биле начелно избрани според нивната оценка и во рамките на расположливиот буџет за овој повик за директна поддршка. Ќе се бараат копии од следниве придружни документи:

* Статутот или основачкиот акт на апликантот;
* Тековната состојба на апликантот издадена од Централниот регистар на Република Северна Македонија;
* Последната завршна сметка на апликантот.

Во случај потенцијалниот апликант да не добие препорака за поддршка, апликантот ќе добие препораки за подобрување на формуларот за апликација и може да избере да го подобри и повторно да го поднесе во вториот круг на аплицирање.

Листа на анекси

**ДОКУМЕНТИ КОИ ТРЕБА ДА СЕ ПОПОЛНАТ**

**Анекс А: Формулар за апликација (Word формат)**

A.1 – Индикативен акциски план за спроведување на акцијата

А.2 – Тематски полиња

A.3 – Списоци за проверка

**Анекс Б: Буџет (Excel формат)**

**ИНФОРМАТИВНИ ДОКУМЕНТИ[[6]](#footnote-6)**

**Анекс В: Насоки за имплементација**

**Анекс Г: Табела за оценување**

1. Закон за здруженија и фондации („Службен весник на Република Северна Македонија“ бр. 52/10, 135/11 и 55/16). [↑](#footnote-ref-1)
2. Активност од **јавен интерес** е секоја општествено-корисна активност. Во членот 74 од Законот за здруженија и фондации се наведени активности/дејности од јавен интерес. Законот е достапен на <https://rcgo.mk/wp-content/uploads/2018/10/Zakon-za-zdruzhenija-i-fondacii.pdf> [↑](#footnote-ref-2)
3. **Пристапот заснован на права (ПЗП)** е обемен и ги опфаќа основните социјални, економски и културни човекови права и слободи, вклучувајќи ги правата на животните и животната средина. Акцијата заснована на права ги вклучува сите однесувања и акции фокусирани на развојот на правата; од лобирање и застапување, овозможување признавање на право, до обезбедување итни акциски планови за лицата лишени од некое право. ПЗП се заснова на идентификација на „носителите на права“ и соодветните „носители на должности“ во специфични контексти, како и на промовирање на нивните капацитети да ги бараат своите права и соодветно да ги исполуваат своите должности. Повеќе информации може да најдете на <http://register.consilium.europa.eu/doc/srvl=EN&f=ST%209489%202014%20INIT> [↑](#footnote-ref-3)
4. **Земји кориснички на ИПА фондовите**: Албанија, Босна и Херцеговина, Република Северна Македонија, Косово\*, Црна Гора, Србија и Турција.

   \* Оваа ознака не е во спротивност со позициите за статусот и е во согласност со Резолуцијата 1244 на Советот за безбедност на ОН и мислењето на МСП за Декларацијата за независност на Косово. [↑](#footnote-ref-4)
5. **Земји-членки на ЕУ**: Австрија, Белгија, Бугарија, Хрватска, Кипар, Чешка, Данска, Естонија, Финска, Франција, Германија, Грција, Унгарија, Ирска, Италија, Латвија, Лихтенштајн, Литванија, Луксембург, Малта, Холандија, Полска, Португалија, Романија, Словачка, Словенија и Шведска. [↑](#footnote-ref-5)
6. *Овие документи ги објавува и договорниот орган.* [↑](#footnote-ref-6)